Augustus | 2017 | Bontie se Bloggery
Augustus 31, 2017 Augustus 31, 2017 ~ Stories Uit My Wereld	~ 5 Kommentaar
Stillie se kroeg het nie ure nie.
Mense wat nuut in die dorp is of vakansiegangers, ook genoem “inkommers” vra baie: “Wat is jou ure?”
Dan antwoord Stillie maar net: “My ure is my customers se ure.”
So is dit ook werklik. Stillie se kroeg se ure is sy customers se ure.
Herklaas is elke middag eerste daar. Net so neffens vieruur. Na sy middagslapie en voor sy skuld gevoelens hom dwing om vir homself werk uit te dink. As Herklaas homself vieruur op die stoeltjie in die linkerkantse hoek van die kroeg tuisgemaak het en Stillie, of die nuwe bar-lady, het vir hom daardie eerste brandewyntjie en coke neergesit, kan hy nog ŉ goeie uur gesels voor die regulars inkom. Hulle is gewoonlik van vyfuur af daar. Elkeen op sy gewone kroegstoel, Betyds sodat hulle die inkommers wat na ses eers begin aankom, deur kan kyk. Ondersoekend. Met hulle koppe effens afgebuig en fronse op hulle voorkoppe kyk hulle die vreemdelinge uit en laat die mense voel dat hulle eers ŉ dop of twee moet inhê voor hulle welkom sal wees. Dit neem gewoonlik ook dan net ŉ dop of twee om deel van die kroeggemeenskap, en later ook die dorpgemeenskap te voel. Veral as die vreemdeling vir die regular langs hom ook ŉ dop koop,
Herklaas se hoekstoel:
Herklaas is ŉ afgetrede boer. Sy vrou het hom sowat ses jaar gelede ontslaap. “Ontslaap” is die gepaste woord wat Herklaas vir die afsterwe van sy vrou gekry het toe hy een aand vir een van die meer geletterde manne in die kroeg vertel het sy vrou is skielik dood. Die man het Herklaas geskok aangekyk en Herklaas gepas tereg gewys.
““Ontslaap” Herklaas.” Het Meneer Geartikuleer reggehelp. “Jou vrou is nie dood nie, ander mans se vrouens gaan dood maar as jy na jou eie eggenote verwys het sy jou “ontslaap.”
Herklaas het van die woord gehou. Dit was vir hom meer gepas om na sy oorle vrou as “ontslaap” te verwys.
Hier in Stillie se kroeg het Herklaas al menige gepaste woorde geleer want hier kom “geleerde” mense wat korrekte Afrikaans “besig”. Dit laat Herklaas voel of hy in ŉ ander liga is as hy so nou en dan as “gewone” inwoner in die geselskap van die “geleerde” inwoners, hier is Stillie se kroeg sit, en die “gepaste” woorde “besig”. Hy kry onmiddellik daardie meewaardige gevoel, wat hy nie by veel geleenthede kry nie, en kan die “admirasie” van die “gewone” ouens aanvoel. Dit is veral wanneer jy ŉ Engelse woord kan “ver-Afrikaans” en dit dan “besig”.
Die meeste geletterde manne is pensionarisse wat in die dorp kom aftree het. Daar is byvoorbeeld Vossie. Afgetrede skoolhoof uit die Vrystaat. Vossie het gou sy kleim in die dorp afgesteek deur met die “regte” mense te meng. Die “regte” mense is nou onder andere dominee Daan, die predikant, Hans, die munisipale bestuurder, die Dokter Frik, wat homself uit ŉ praktyk in Johannesburg uitgesuip het en toe hier kom aftree het. O ja! om nie te vergeet van die hardeware winkel se bestuurder , Kootjie, nie! Kyk daar is nou vir jou ŉ belangrike man. Stywe rug, stywe nek en stywe snor maar as die man ŉ dop in het, is niks meer styf nie.
Herklaas en die paar genoemde vriende is nie die enigste mense op die dorp was hulle status handhaaf deur die “gepaste” Afrikaans te “besig” nie… daar is byvoorbeeld Valie, een van die baie loodgieters in die dorp. Valie, ‘n loodgieter en elektrisiën tegelyk, wat oral met sy verslete faktuurboek in die dorp stap, kan die taal “besig”. Nêrens kan Valie se kwalifikasie gesien word nie behalwe onder sy briefhoof waar na Valie se diens verwys word as “gekwalifiseerd”. Valie is miskien nie nie regtig “gekwalifiseerd” nie maar Valie kan die taal “besig”. Elke keer as ŉ kliënt ongelukkig is met Valie se diens dan “staan” Valie “terug” en verwys dan na die “onderonsie” as ŉ “vertrouensbreuk” in die “diensverhouding”. Valie se vrou kom nooit in Stillie se “establishment”, soos Stillie na die kroeg verwys, nie. Sy is wel in die dorp te sien en sal by die susterverenigingvergadering graag verwys na die “suiplappe en hoereërders” wat die arme Valie so te na kom.
Stillie self is ŉ stil man. Mense hou van Stillie omdat Stillie luister. Stillie praat nie en gee nie raad nie. Hy skud net sy kop en sug saam. Dit voel vir Stillie se kliente of Stillie so lank in die dorp is as wat die dorp oud is.
So nou en dan kom wys Stillie se vrou Ant’ Stillie haar gesig daar. Nie lank nie. Net vinnig om te kyk of Stella en Stillie hulle gedra.
Stella is die nuwe Bar-Lady. Oulike meisie met lang krullerige hare wat die vriendelike gesiggie omraam. ŉ Mens sou haar nie as mollig beskryf nie, eerder bietjie rond in die lyf. Daardie lyf waarmee sy op haar tone en met ŉ snyende hoë stemmetjie agter die kroegtoonbank uit trippel om elke regular wat by die deur inloop om die hals te val, sy moet gereeld op haar tone staan want sy is bietjie kort, en ŉ klapsoen vol op die mond te gee. Dis nou wanneer hulle vrouens of meisies nie saam is nie.
In hierdie “establishment” van Stillie hoor jy alles wat in hierdie dorp gebeur,
Totsiens tot volgende keer.
Let Wel: Plekke en name waarna verwys word is fiktief
Augustus 25, 2017 Augustus 25, 2017 ~ Stories Uit My Wereld	~ 2 Kommentaar
Aftrede is nie net daardie geestelike en aktiwiteit verandering waarby ŉ mens moet aanpas nie. Dit is ŉ totale lewenswyse aanpassing.
Een van die aanpassings is ons kos voorbereiding.
Ons het, oor die afgelope twee en ŉ half jaar, uit die aard van ons bedrywige lewenswyse as pensionarisse, begin om ons kos voorbereidings beplanning beter te doen. Sekere goed word ingemaak en ander word berei vir vries. Ongelukkig raak ŉ mens so ŉ die tradisionele voorbereiding groef dat jy vergeet van die lekker resepte wat jy sommige aande na werk vinnig uitgedink of aangepas het.
Ons het gister ŉ resep op facebook raakgeloop wat ons gou aangepas het om by die Suid Afrikaans omstandighede en die beskikbare bestanddele in ons koskas aan te pas.
150 gr Simba Dorito chips (kaas geur) – gebreek
215 gr Koo Baked Beans in tamatiesous (klein blikkie)
215 gr Koo Chakalaka Mild & Spicy (klein blikkie)
klein ui (gesnipper)
Braai die uie tot deurskynend
Braai nou die maalvleis (voeg die braaivleis speserye by die maalvleis maar wees versigtig vir te veel sout. Onthou die chips is ook souterig)
Wanneer die maalvleis lekker bruin is gooi die baked beans en chakalaka by. Meng goed en kook nog so paar minute sodat die geure goed kan meng. Gooi water by as die mengsel te dik lyk.
Skep dit nou soos volg in ŉ oondvaste bak.
ŉ laag maalvleis
ŉ laag Dotitos
ŉ laag kaas
die boonste laag moet kaas wees.
(Ons het eintlik gedink ons sal volgende keer net een laag van elk maak)
Bak in ŉ oond wat vooraf tot 180° verhit is tot die kaas goed gesmelt het.
Augustus 11, 2017 ~ Stories Uit My Wereld	~ 3 Kommentaar
Augustus 4, 2017 Augustus 4, 2017 ~ Stories Uit My Wereld	~ 4 Kommentaar